|  |  |
| --- | --- |
| **Az előterjesztés tárgya:** | **7./Alpolgármester tiszteletdíjának megállapítása** |
| **A napirend előterjesztője:** | Várfalvi Tibor polgármester |
| **Az előterjesztést készítette:** | dr. Faragó-Szabó Melitta jegyző |
| **Döntéshozatal módja:** | egyszerű többséggel, nyílt szavazással |

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 74. § (1) bekezdése szerint a képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert, főpolgármester-helyettest, a megye közgyűlése alelnököt (a továbbiakban együtt: alpolgármester) választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízás megszűnésével szűnnek meg.

Az Mötv. **80. §** (2) bekezdése kimondja, hogy a **társadalmi megbízatású alpolgármester tiszteletdíját a képviselő-testület állapítja meg úgy, hogy *az nem haladhatja meg a társadalmi megbízatású polgármester tiszteletdíja 90%-át.***

A társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.

Az Mötv. 71. § (5) bekezdése alapján **társadalmi megbízatású polgármester** havonta a (főállású) **polgármester illetménye 50%-ával megegyező mértékű tiszteletdíjra jogosult**, melynek egészéről vagy meghatározott részéről a képviselő-testülethez intézett írásbeli nyilatkozatával lemondhat.

A (főállású) polgármester illetményét 501–1500 fő lakosságszámú település polgármestere esetében az Mötv. 71. § (2) és (4) b) pontja bruttó 650 000,- Ft-ban állapítja meg.

A fentiek alapján a **társadalmi megbízatású polgármester tiszteletdíja** a főállású polgármester illetményének a fele, azaz ***bruttó 325 000,- Ft.***

**A társadalmi megbízatású alpolgármester tiszteletdíját a** képviselő-testület állapítja meg úgy, hogy **az nem haladhatja meg a társadalmi megbízatású polgármester tiszteletdíja 90%-át, azaz a bruttó 292 500,- Ft-ot***.*

Az Mötv. 80. § (3) bekezdése alapján **társadalmi megbízatású alpolgármester havonta a tiszteletdíjának 15%-ában meghatározott összegű költségtérítésre jogosult.** A költségtérítés akkor is jár, ha az alpolgármester a tiszteletdíjról lemond, ekkor a költségtérítés alapja az a tiszteletdíj, melyről az érintett lemondott.

Itt kell megjegyezni, hogy a központi költségvetés **„*Polgármesteri illetményhez és költségtérítéshez nyújtott támogatás” jogcímen*** kizárólag a főállású vagy a társadalmi megbízatású polgármester illetményéhez/tiszteletdíjához és költségtérítéséhez nyújt támogatást, az alpolgármester tiszteletdíjához nem, annak fedezetét az önkormányzatnak a saját költségvetéséből kell kigazdálkodnia.

Kérem a Tisztelt Képviselő-testületet, hogy az előterjesztést tárgyalja meg és döntsön az alpolgármester részére tiszteletdíj és költségtérítés megállapításáról.

Nagyrécse, 2024. október 1.

Várfalvi Tibor s.k.

polgármester

**Határozati javaslat 1.**

Nagyrécse Község Önkormányzata Képviselő-testülete – az Mötv. 80. § (2) - (3) bekezdése alapján - ……………….. alpolgármester tiszteletdíját havi bruttó ……………… Ft-ban, költségtérítését ………………. Ft-ban állapítja meg.

Határidő: azonnal

Felelős: Várfalvi Tibor polgármester